KOMISIJOS REGLAMENTAS (EB) Nr. 2108/2005
2005 m. gruodžio 21 d.
iš dalies keičiantis Reglamentą (EB) Nr. 923/2005 dėl Vengrijos intervencinės agentūros turimų 80 000 tonų paprastųjų kviečių, 80 000 tonų kukurūzų ir 40 000 tonų miežių perdavimo ir pardavimo Portugalijos rinkoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 6 straipsnį,
kadangi:
(1)
Atsižvelgdama į oro sąlygas 2004-2005 prekybos metais, dėl kurių Portugalijoje kilo didelė sausra, Komisija priėmė Reglamentą (EB) Nr. 923/2005 (2), kuris leidžia Vengrijos intervencinei agentūrai perduoti ir parduoti Portugalijos rinkoje konkretų grūdų kiekį.
(2)
Reglamento (EB) Nr. 923/2005 1 straipsnyje numatyta, kad gyvulių pašarams skirtų produktų pervežimas į Portugaliją ir jų realizavimas turi būti atliktas iki 2005 m. gruodžio 31 d.
(3)
Reglamento (EB) Nr. 923/2005 7 straipsnyje numatyta, kad grūdus parduoti galima tik galvijų, avių ir ožkų augintojų asociacijoms ar kooperatyvams arba perdirbėjams, sudariusiems bendradarbiavimo sutartis su tomis asociacijomis arba kooperatyvais.
(4)
Dėl administracinio vėlavimo, susijusio su pervežimo sutarčių sudarymu, Portugalijos valdžios institucijos paprašė nukelti galutinę perdavimo, pardavimo Portugalijos rinkoje ir produktų realizavimo datą iki 2006 m. balandžio 30 d. Be to, jos prašo galimybės parduoti produktus visuose sektoriuose, kurie nukentėjo nuo sausros, pakenkusios Portugalijos žemės ūkio ekonomikai.
(5)
Atsižvelgiant į Portugalijos rinkos padėtį, ypač į ilgalaikį sausros poveikį Portugalijos žemės ūkio ekonomikai ir nepakankamą ūkio subjektų aprūpinimą grūdais, reikėtų patenkinti Portugalijos valdžios institucijų prašymą ir leisti tiekti grūdus visiems susijusiems verslo subjektams.
(6)
Todėl reikėtų iš dalies atitinkamai pakeisti Reglamentą (EB) Nr. 923/2005.
(7)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 923/2005 iš dalies keičiamas taip:
1)
1 straipsnio 2 dalyje „2005 m. gruodžio 31 d.“ data pakeičiama „2006 m. balandžio 30 d.“ data;
2)
7 straipsnio antra pastraipa pakeičiama taip:
„Remiantis Reglamento (EEB) Nr. 2131/93 4 straipsniu, parduoti galima tik tuo atveju, jei grūdai bus naudojami Portugalijoje.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 21 d.